1529-ben és 1532-ben a Bécs felé haladó (illetve Kőszeg ostromából visszatérő) török hadsereg vonult át a térségen. A portyázókkal a mönichwaldiak megpróbáltak szembeszállni, de a falvakat kifosztották és felgyújtották, a papot pedig agyonlőtték. 1603-ban ismét a törökök törtek be Stájerországba, 1605-ben pedig a Bocskai-felkelés során a Némethy Gergely vezette hajdúk hatoltak be a régióba és megostromolták Hartberget. Mönichwald lakói az erdőkben kerestek menedéket. Bécs 1683-as ostromakor a török hadsereg fosztogatott; a helyi lakók a közeli Festenburg várában találtak menedéket. A Rákóczi-felkelés során Mönichwald nem volt közvetlen veszélyben, de férfi lakóit besorozták határvédelmi szolgálatra.